*Հավելված*

*Հայաստանի Հանրապետության*

*կառավարության 2023 թվականի*

*․․․․․․․․․․․․․․․․․․․․․․․․․․․-ի N -Լ որոշման*

**ԾՐԱԳԻՐ**

**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ԿՈՎԵՐԻ**

 **ԱՐՀԵՍՏԱԿԱՆ ՍԵՐՄՆԱՎՈՐՄԱՆ**

 **2024-2028 ԹՎԱԿԱՆՆԵՐԻ ԳՈՐԾՈՂՈՒԹՅՈՒՆՆԵՐԻ**

**Երևան 2023թ**

**1. ՆԵՐԱԾՈՒԹՅՈՒՆ**

1. Հայաստանի Հանրապետությունում անասնաբուծության առաջատար ճյուղը հանդիսանում է տավա­րաբուծությունը, որից ստացվում է հանրապետությունում արտադրվող անասնաբու­ծական մթերքների համախառն արտադրանքի գրեթե 70 %-ը: Միայն տավարաբուծությունից Հայաստանի Հանրապետությունում տարեկան ստացվում է ավելի քան 200,0 մլրդ դրամի համախառն արտադրանք, սակայն տավարաբուծությունից ստացվող համախառն արտադրանքի ներկայիս ծավալները դեռևս հեռու են բավարար լինելուց` կաթնային և մսային մթերա­տվության ցածր ցուցանիշների պատճառով:
2. Հայաստանի Հանրապետությունում կովերի արհեստական սերմնավորման աշխատանքների ծավալների կրճատման արդյունքում լուրջ խոչընդոտներ են առաջացել տոհմասելեկցիոն աշխատանքների իրականացման գոր­ծընթացում: Դրա հետևանքով կովերի միջին կաթնատվությունը տարիներ շարունակ տատանվում է 2000-2400 կգ-ի սահմաններում, իսկ մսի արտադրության նպատակով աճեցվող կենդանիների կենդանի զանգվածը չի գերազանցում 320 կիլոգրամը: Մինչդեռ տավարաբուծության վարման ժամանակակից տեխնոլոգիաները և բարձր մթերատու ցեղերի գենոֆոնդի օգտագործումը հնարավորություն են ընձեռում կովերից ստանալ տարեկան առնվազն 4000 կգ կաթ, իսկ մսի համար բտված տավարն իրացնել 450 կգ և բարձր կենդանի զանգվածով: Այսպիսի արդյունքների հասնելու առավել արդյունավետ ուղին տեղական տավարի տոհմային և մթերատու հատկանիշների կատարելագործումն է՝ արտերկրից ներկրված համաշխարհային դասական կաթնային, կաթնամսային և մսային ուղղության լավագույն ցեղերի գենոֆոնդի օգտագործմամբ։ Վերջինիս արդյունավետությունը պայմանավորված է կովերի արհեստական սերմնավորման գործընթացի ներդրմամբ, քանզի համաշխարհային փորձը ցույց է տվել, որ այն հանդիսանում է տեղական ցեղերի տոհմային և մթերատու հատկանիշների բարելավման ամենակարճատև և արդյունավետ ուղիներից մեկը:

**2. ԻՐԱՎԻՃԱԿԻ ԲՆՈՒԹԱԳԻՐԸ**

1. 1990-ական թվականների սկզբին Հայաստանի Հանրապետությունում իրականացված ագրարային բարեփոխումների արդյունքում գյուղատնտեսական կենդանիները փոխանցվեցին գյուղացիական և գյուղացիական կոլեկտիվ տնտեսություններին և ապակենտրոնացման արդյունքում ձևավորված մասնատված նախիրներում հնարավոր չէր իրականացնել տոհմասելեկցիոն աշխատանքներ: Մասնավորեցվեցին նաև մինչ այդ գործող գյուղատնտեսական կենդա­նիների տոհմակայանները և արհեստական սերմնավորման կայանները, որի հետևանքով կովերի արհեստական սերմնավորման աշխատանքներ գրեթե չէին իրականացվում: Հայաստանի Հանրապետության կառավարության աջակցությամբ 1998-2008 թվականներին մասամբ վերականգնվեց արհեստական սերմնավորման գործընթացը, որի շնորհիվ տարեկան սերմնավորվում էր 10-15 հազար կով` հանրապետու­թյունում բուծվող կովերի գրեթե 5 %-ը: 2008 թվականից մինչ օրս կովերի արհեստական սերմնավորման տարեկան ծավալները տատանվում են 17-20 հազարի սահմաններում և իրականացվում են հիմնականում խոշոր տնտեսություններում (100 կովից ավելի), որոնցում կենտրոնացված են հանրապետությունում բուծվող խոշոր եղջերավոր կենդանիների ընդամենը 10%-ը: Մնացած գլխաքանակը բուծվում է շուրջ 180 հազար գյուղացիական տնտեսություններում: Արհեստական սերմնավորման աշխատանքները հիմնականում իրականացվում են Հայաստանի Հանրապետության Գեղարքունիքի, Սյունիքի, Շիրակի, Կոտայքի, Լոռու և Արագածոտնի մարզերում, որոնցում էլ կենտրոնացված է հանրապետությունում բուծվող տավարի ամենաստվար գլխաքանակը:
2. Թեև վերջին տարիներին ուղղակիորեն դադարեցվել է կովերի արհեստական սերմնավորման գործընթացին ցուցաբերվող պետա­կան պատվերը, այնուամենայնիվ որոշ տնտեսավարողներ օգտվում են կովերի արհեստական սերմնավորման ծառայություններից՝ բարելավելով իրենց ապրանքային տնտեսու­թյունների տավարի նախիրը: Մոտ ապագայում բարձր արդյունավետություն ապահովելու համար հարկ կլինի ներկրել ժամանակակից սելեկցիայի արդյունքում ստացված արժեքավոր արտադրողների բարձրորակ սերմնահեղուկ, ինչը կնպաստի հանրապետությունում բուծվող տավարի տոհմային և մթերատու հատկանիշների արմատական բարելավմանը:
3. Հայաստանի Հանրապետության կառավարության աջակցությամբ վերջին տարիներին հետևողական աշխատանքներ են ծավալվել տավարաբուծության զարգացման ուղղությամբ, որի արդյունքում հանրապետություն ներկրված համաշ­խարհային սելեկցիայում լայնորեն օգտագործվող՝ շվից, հոլշտին, ջերսեյ և սիմենթալ ցեղերի 3000 գլուխ տոհմային երինջներից ձևավորվել են մեկ տասնյակից ավելի տոհմային տնտեսություններ: Վերջիններում, տեղական վերարտադրության կազմա­կերպման շնորհիվ, տարեկան ստացվում է ավելի քան երկու հազար գլուխ տոհմային մատղաշ, որի մի մասը մատակարարվում է նաև հանրապետության այլ տնտե­սություններին: Ներկրված մաքրացեղ կենդանիներից տարեկան ստացվում է 5-6 հազար և ավելի կգ կաթ, իսկ ներկրված և տեղական տավարի տրամախաչման արդյունքում ստացված խառնացեղ կենդանիներից` 3,5-4 հազար կգ կաթ: Թեև արդյունքները հուսադրող են, այնուամենայնիվ սահմանափակ տրամա­խաչումները դեռևս չեն հանդիսանում ընտրասերման գործընթաց:
4. Ընդգրկուն տոհմասելեկցիոն աշխատանքների առանցքային գործոնը կովերի արհեստական սերմնավորումն է: Դեռևս խորհրդային տարիներին հանրապետությունում բուծվող կովերի շուրջ 70 %-ը (220 հազար գլուխ) ընդգրկված էր արհեստական սերմնավորման գործընթացում, որի շնորհիվ մի շարք նախիրներում կովերի միջին կաթնատվությունը կազմում էր 3000 կգ, իսկ առանձին տնտեսություններում` նույնիսկ 4000 կգ: Ներկայումս բարձր մթերատվությամբ աչքի ընկնող նախիրները սակավաթիվ են, իսկ դրանցում ընդգրկված բարձրարժեք կենդանիները` խիստ սահմանափակ: Ստեղծված իրա­վիճակը հրատապ է դարձնում տոհմասելեկցիոն միջոցառումների իրա­կանացումը, որն անհնար է ապահովել առանց կովերի արհեստական սերմնավորման:
5. Վերլուծությունները ցույց են տվել, որ հանրապետությունում կովերի տնտե­սական օգտագործման միջին տևողությունը կազմում է 7 լակտացիա, իսկ վերար­տադրության յոթամյա փուլը կազմակերպելու համար կովերի շարքը տարեկան պետք է համալրվի 14-15 %-ով, ինչը նշանակում է, որ տարեկան պետք է աճեցնել առնվազն 35 հազար գլուխ երինջներ: Այստեղից հետևում է, որ նախրի վերարտադ­րությունը կազմակերպելու համար արհեստական սերմնավորման գործընթացում տարեկան պետք է ներգրավել նվազագույնը կովերի գլխաքանակի 30-35 %-ը: Հաշվի առնելով, որ 2023 թվականի հունվարի 1-ի դրությամբ հանրապետությունում բուծվող կովերի գլխաքանակը կազմել է շուրջ 222,1 հազար գլուխ, ուստի սերմնավորվող կովերի գլխաքանակը տարեկան պետք է կազմի գրեթե 80 հազար գլուխ:
6. Կովերի արհեստական սերմնավորման աշխա­տանքների վերագործարկման գործընթացում անհրաժեշտ կլինի արդյունավետ օգտագործել նաև վերջին տարիներին ներկրված բարձրարժեք կենդանիների գենետիկական հնարա­վորությունները։

**3. ԾՐԱԳՐԻ ՆՊԱՏԱԿԸ**

 9. Ծրագրի նպատակն է պետության ֆինանսական միջոցներով իրականացնել կովերի արհեստական սերմնավորման գործընթացը։

**4․ ԾՐԱԳՐԻ ԽՆԴԻՐՆԵՐԸ**

10․ Ծրագրի իրականացման արդյունքում հնարավորություն կընձեռվի լուծելու հետևյալ խնդիրները`

1. վերականգնել կովերի արհեստական սերմնա­վորման գործընթացը.
2. պահպանել կովկասյան գորշ ցեղի գենոֆոնդը և կատարելագործել հանրապետությունում բուծվող տավարի ցեղի տոհմային ու մթերատու հատկանիշները.
3. աջակցել համաշխարհային ճանաչում ունեցող տավարի՝ կաթնային, կաթնամսային և մսային ուղղության ցեղերի բարձրարժեք սերմնահեղուկի ներկրման, խորը սառեցման եղանակով պահպանման և դրա նպատակային օգտա­գործման գործընթացներին.
4. սահմանել արհեստական սերմնավորման գործընթացին պետական պատվերի մեխանիզմներ.
5. ստեղծել հուսալի նախադրյալներ կենդանական ծագման մթերքների արտադ­րության տարեկան ծավալների կայուն և տևական աճ ապահովելու համար.
6. նպաստել գյուղական բնակչության եկամուտների ավելացմանը.
7. հնարավորություն ընձեռել արհեստական սերմնավորման արդյունքում ստացված հորթերից նպաստավոր կերակրման և խնամքի պայմաններում աճեցնել որակյալ ցուլեր և օգտագործել այն նախիրներում, որոնցում չի կիրառվում արհեստական սերմնավորում:

**5. ԾՐԱԳՐԻ ԻՐԱԿԱՆԱՑՄԱՆ ՄԻՋՈՑԱՌՈՒՄՆԵՐԸ ԵՎ ԺԱՄԱՆԱԿԱՑՈՒՅՑԸ**

11. Ծրագրի իրականացման նպատակով նախատեսվում է Հայաստանի Հանրապետության կառավարության պատվիրակմամբ նախաձեռնել համալիր միջոցառումներ, որոնք կուղղորդվեն կովերի արհեստական սերմնավորման ժամանակակից տեխնոլոգիաների ներդրմանը և Հայաստանի Հանրապետության էկոնոմիկայի նախա­րա­րության «Գյուղատնտեսական ծառայությունների կենտրոն» պետական ոչ առևտրային կազմակերպության (այսուհետ՝ Կազմակերպություն) միջոցով գյուղատնտեսական կենդանիների արհեստական սերմնավորման աշխատանքների իրականացմանը:

12․ Ծրագիրը ներառում է 2024-2028 թվականների ժամանակահատվածը։

13․ Կովերի արհեստական սերմնավորումը կիրականացվի արտերկրից ներ­կրված տավարի դասական ցեղերի ցուլերի սերմնահեղուկով, որը հնարավորություն կընձեռի բարելավել հանրապետությունում բուծվող տեղական տավարի տոհմային և մթերատու հատկանիշները:

14. Ծրագրով նախատեսվում է մեկնարկային տարում արհեստական սերմնավորման գործընթացում ընդգրկել 20 հազար կով և տարեցտարի սերմնավորման ծավալներն ավելացնելով՝ 2028 թվականին այն հասցնել 80 հազարի, ինչը թույլ կտա արհեստական սերմնավորման գործընթացում ընդգրկել կովերի այն նվազագույն գլխաքանակը, որի դեպքում հանրապետության տավարի նախրի ամենամյա վերարտադրությունը հնարավոր կլինի կազմակերպել բացառապես արհեստական սերմնավորման արդյունքում ստացված սերնդի միջոցով։

15. Ծրագրի շրջանակներում 2024-2028 թվականների ընթացքում արհեստական սերմնավորման գործընթացում ընդհանուր առմամբ կընդգրկվի 265 հազար կով։

16. Ժամանակակից սելեկցիոն չափորոշիչներին համապատասխանող կաթնային, կաթնամսային և մսային ուղղության ցեղերի ցուլերի սեմնահեղուկի համաշխարհային շուկայում ձևավորված մեկ չափաքանակի միջին գինը կազմում է 5000 դրամ։ Սերմնահեղուկի արժեքից զատ, արհեստական սերմնավորման ծառայության ինքնարժեքում ներառված են նաև տրանսպորտային ծախսերը, սերմնավորման պարագաների (սերմնավորման ձողիկներ, ձեռնոցներ և այլն) արժեքը, որոնց ընդհանուր գումարը, տատանվում է 4000-6000 դրամի սահմաններում, ինչից հետևում է, որ յուրաքանչյուր սերմնավորման միջին արժեքը կազմում է շուրջ 10 հազար դրամ: Ծրագրով նախատեսվում է պետական բյուջեի միջոցներով իրականացնել կովերի արհեստական սերմնավորման գործընթացը։

17. Ծրագրի շրջանակներում Հայաստանի Հանրապետության պետական բյուջեից տրամադրվող ֆինանսական միջոցներով Կազմակերպությունը, ըստ սահմանված կարգի՝ մրցույթային եղանակով, համաձայն Հայաստանի Հանրապետության կառավարության 2017 թվականի մայիսի 4 -ի N 526-Ն որոշման դրույթների, ձեռք կբերի անհրաժեշտ՝ 265 հազար չափաքանակ բարձրորակ սերմնահեղուկ (սերմնահեղուկի որակին ներկայացվող պահանջները սահմանված կարգով կներառվի գնման հայտի տեխնիկական բնութագրում), ինչպես նաև արհեստական սերմնավորման համար անհրաժեշտ սարքավորումներ և այլ պարագաներ:

18. Քանի որ մեկ կովի սերմնավորման արժեքը կազմում է 10 հազ դրամ, որից 5000 դրամը հանդիսանում է արդեն իսկ պետության կողմից ձեռք բերված սերմնահեղուկի գինը, ապա սերմնավորման գնի մնացած 5000 դրամը կհանդիսանա մատուցված ծառայության արժեքը, ինչպես նաև ավելացված արժեքի հարկը (20%), որը ևս կվճարվի պետության ֆինանսական միջոցներից։

19. Կազմակերպությունը, կովերի արհեստական սերմնավորման ծառայություններ կմատուցի բոլոր մարզերում՝ հիմք ընդունելով Հայաստանի Հանրապետության վիճակագրական կոմիտեի կողմից հրապարակված՝ հանրապետության մարզերում հաշվառված կովերի գլխաքանակի համամասնությունը, ընդ որում, առաջնահերթ շահառու կհանդիսանան այն տնտեսավարողները, որոնք տնօրինում են առավելագույնը երեք կով։

20. Կովերի արհեստական սերմնավորման աշխատանքների թափանցիկությունն ապահովելու նպատակով, Կազմակերպության արհեստական սերմնավորում իրականացնող մասնագետները յուրաքանչյուր ամսվա ավարտից հետո 5 աշխատանքային օրվա ընթացքում Կազմակերպությանն են ներկայացնում նախորդ ամսվա ընթացքում իրենց կողմից կատարված սերմնավորման ծավալների վերաբերյալ հաշվետվություն, որին կից ներկայացնում են հետևյալ փաստաթղթերը.

1. յուրաքանչյուր սերմնավորված կովի համար ծառայությունների մատուցման եռակողմ պայմանգիր (Կազմակերպության, համայնքապետարանի և անասնատիրոջ մասնակցությամբ), որում առկա կլինի անասնատիրոջ անունը, ազգանունը, հասցեն և հեռախոսահամարը, սերմնավորման ամսաթիվը, սերմնավորված կովի ականջապիտակի գույքային համարը և անասնատիրոջ ստորագրությունը,
2. համայնքի ղեկավարի կողմից հաստատված կատարողական ակտ, որը կհավաստի այդ համայնքում արհեստական սերմնավորում իրականացրած, տվյալ մասնագետի կողմից նախորդ ամսվա ընթացքում պայմանագրերին համապատասխան կովերի արհեստական սերմնավորում իրականացնելու փաստը։

21. Արհեստական սերմնավորում իրականացնող մասնագետների ամենամսյա հաշվետվությունը ստանալուց հետո, հինգ աշխատանքային օրվա ընթացքում Կազմակերպությունը ամփոփում է դրանք և ներկայացնում Հայաստանի Հանրպետության էկոնոմիկայի նախարարության համապատասխան ստորաբաժանումներին։ Վերջիններս ուսումնասիրում են փաստաթղթերի ամբողջականությունը, անհրաժեշտության դեպքում համադրում մոնիթորինգի արդյունքում կազմված հաշվետվության հետ և դրական եզրակացության դեպքում սերմնավորման ծառայությունների արժեքը հինգ աշխատանքային օրվա ընթացքում փոխանցվում է Կազմակերպության հաշվեհամարին։

**6. ԾՐԱԳՐԻ ՄՈՆԻԹՈՐԻՆԳԸ**

22. Ծրագրի մոնիթորինգն իրականացնում է Կազմակերպությունը և Հայաստանի Հանրապետության սննդամթերքի անվտանգության տեսչական մարմինը (յուրաքանչյուրն իր իրավասության շրջանակներում)՝ ամենամյա պարբերականությամբ, իսկ Նախարարության համապատասխան ստորաբաժանման կողմից Կազմակերպության իրականացրած մոնիթորինգի փաստաթղթերն ուսումնասիրելուց հետո, անհրաժեշտության դեպքում տեղում կիրականացվի դիտարկումներ։ Առաջին մոնիթորինգը կիրականացվի ծրագրի մեկնարկից 6 ամիս անց:

 23. Ծրագրի ընթացքի նկատմամբ համընդհանուր վերահսկողություն սահմանելու նպատակով դիտարկումներ կկատարվեն հանրապետության գրեթե բոլոր մարզերում:

24. Կովերի արհեստական սերմնավորման ծառայություններ մատուցելու փաստը պարզելու նպատակով, արհեստական սերմնավորում իրականացրած բոլոր մասնագետների անհատական հաշվետվության հիման վրա կազմվում է արհեստական սերմնավորում իրականացնող մասնագետների կողմից տարբեր համայնքներում սերմնավորված կովերի ցանկը (յուրաքանչյուր համայնքից ներառելով 6 ամսականից բարձր հղիություն ունեցող առնվազն երեքական սերմնավորված կով) և առանձնացվում ցանկում ներառված կովերի սերմնավորման ծառայություններ մատուցելու վերաբերյալ կնքված պայմանգրերի պատճեները:

25. Պայմանագրում ամրագրված տեղեկատվության (սերմնավորման ամսաթիվը և սերմնավորված կովի ականջապիտակի գույքային համարը) և տեղում կատարված դիտարկումների համադրման արդյունքում պարզվում է սերմնավորված կովի հղիության փաստը: Եթե մոնիթորինգի ընթացքում պարզվում է, որ արհեստական սերմնավորում իրականացրած որևէ մասնագետի կողմից սերմնավորված կովերի 20 % - ից ավելին չեն հղիացել արհեստական սերմնավորման արդյունքում կամ էլ կնքվել են պայմանագրեր (2-ից ավել դրվագով), սակայն փաստացի չեն իրականցվել սերմնավորման ծառայություններ, ապա համամասնորեն նվազեցվում է սերմնավորման ծառայությունների դիմաց կատարվող վճարումը և դադարեցվում տվյալ անձին արհեստական սերմնավորման ծառայություններ մատուցելու պատվիրակումը:

26. Մոնիթորինգի արդյունքում կազմվում է հաշվետվություն, որը ներառում է մանրամասն տեղեկատվություն տվյալ մարզում իրականացված կովերի արհեստական սերմնավորման գործընթացի վերաբերյալ, այդ թվում՝

1) արհեստական սերմնավորում իրականացրած մասնագետի կողմից սպասարկվող համայնքները և դրանցում սերմնավորված կովերի թիվը՝ հաշվետու ժամանակահատվածում.

2) ընտրանքային եղանակով ընտրված կովերի անհատական տվյալները և արհեստական սերմնավորման արդյունքում հղիության փուլում գտնվելու փաստը.

3) անասնատիրոջ և արհեստական սերմնավորում իրականացրած մասնագետի միջև պայմանագիր կնքելու, սակայն փաստացի արհեստական սերմնավորման ծառայություններ չմատուցելու դեպքերի առկայությունը:

**7. ԾՐԱԳՐԻ ԲՅՈՒՋԵՆ**

 27. Սույն ծրագրի ընդհանուր բյուջեն 2024-2028 թվականների համար կազմում է 3 մլրդ 193 մլն 200 հազար դրամ (ներառյալ կովերի արհեստական սերմնավորման ծառայությունների համար սահմանված ավելացված արժեքի հարկը՝ 20%-ի չափով), որը ներառում է հետևյալ ֆինանսական բաղադրիչները՝

1) սերմնահեղուկի ձեռքբերում (2024 և 2026 թվականներին)․

2) սերմնավորման համար անհրաժեշտ սարքավորումների և պարագաների ձեռքբերում (2024 թվականին)․

3) կովերի արհեստական սերմնավորման ծառայության արժեքի փոխհատուցում (2024-2028 թվականներին)։

**8. ԾՐԱԳՐԻ ԻՐԱԿԱՆԱՑՈՒՄԻՑ ԱԿՆԿԱԼՎՈՂ ԱՐԴՅՈՒՆՔՆԵՐԸ**

 28. Սույն ծրագրի իրականացումը հնարավորություն կընձեռի հանրա­պետու­թյունում վերագործարկել կովերի արհեստական սերմնա­վորման գործընթացը, ինչը կնպաստի տավարաբուծության ոլորտում տոհմասելեկ­ցիոն աշխատանքների ծավալմանը:

 29. Սույն ծրագրի իրականացումը թույլ կտա լիարժեք կազմակերպել խոշոր եղջերավոր կենդանիների վերարտադրությունը և տա­վարի նախիրները բարձրարժեք կենդանիներով համալրելը, ինչի արդյունքում կովերի միջին կաթնատվությունը կավելանա շուրջ 600 կգ-ով և կկազմի ավելի քան 3000 կգ, իսկ բտվող տավարի միջին կենդանի զանգվածը կավելանա գրեթե 30 կգ-ով՝ հասնելով 350 կգ-ի։ Արդյունքում, ծրագրի ավարտին հաջորդող ժամանակահատվածում հանրապետությունում տարեկան հավելյալ կարտադրվի շուրջ 110 հազար տոննա կաթ և 1500 տոննա՝ բտված տավարի և հորթի միս կամ ծրագրի իրականացման շնորհիվ մեր երկրում տարեկան լրացուցիչ կարտադրվի 21,6 մլրդ դրամ արժեքով բարձրորակ կաթ և միս։